**Invitasjon til kommuner og ideelle stiftelser til å søke om tilskudd til studentboliger i en prøveordning med studenter samlokalisert med eldre**

KD lyser i 2021 ut inntil 7,45 millioner kroner i tilskudd til oppføring av studentboliger, inntil 20 hybelenheter (HE). Studentboligene skal samlokaliseres med omsorgsboliger/sykehjem.

Formålet er å få til berikende generasjonsmøter, til glede både for studentene og for å øke velferden til de eldre. Prøveordningen skal bestå av minimum to prosjekter og bygger på regjeringens ønske om å innføre «prøveordning med kombinerte omsorgs- og studentboliger» (Granavolden-plattformen). Tilskuddet er omtalt i [Prop. 1 S (2020-2021) for Kunnskapsdepartementet](https://www.regjeringen.no/no/dokumenter/prop.-1-s-20202021/id2768541/), under kap. 270 «Studentvelferd», post 75.

1. september 2021 utvider Kunnskapsdepartementet søknadsfristen og hvem som kan søke om tilskudd i prøveordningen. Bakgrunnen for endringene er et mål om å øke antallet søknader til prøveordningen.

**Hva kan det søkes tilskudd til?**

Det kan søkes om tilskudd til oppføring av studentboliger som oppfyller kravene i forskrift om tilskudd til studentboliger. Forskrift om tilskudd til studentboliger er tilgjengelig på [www.lovdata.no](http://www.lovdata.no/).  Så langt det er praktisk mulig skal forskrift og veileder for tilskudd til studentboliger benyttes ved tildeling av tilskudd. Det kan også gis tilskudd til kjøp og ombygging av eksisterende bygningsmasse til studentboliger.

**Hvem kan søke?**

Det er kommuner og ideelle stiftelser som kan søke om tilskudd og delta i prøveordningen.

Kommuner kan inngå samarbeid og utlyse anbud med private aktører om leie av studentboliger i kombinasjon med sykehjem/omsorgsboliger.

**Tilskuddets størrelse**

Øvre kostnadsrammer og tilskuddssatser i kr pr. hybelenhet (HE) etter område i 2021

|  |  |  |
| --- | --- | --- |
|    | Kostnadsramme  | Tilskuddssatser  |
| Pressområder  | 986 300  | 372 500  |
| Ikke-pressområder  | 931 500  | 317 900  |

Oslo, Bergen, Trondheim, Stavanger, Tromsø, Drammen, Kristiansand og Bodø er definert som pressområder. Øvrige kommuner defineres ikke som pressområder.

Det er en forutsetning for tilskudd at kostnadene ikke overstiger kostnadsrammen på 986 300 / 931 500 kr. Tomtekostnadene kan holdes utenfor.

**Krav til tilskuddsmottaker**

En kommune må som tilskuddsmottaker stå som eier, fester eller leier av tomten (leieavtale med privat aktør).

En ideell stiftelse må som tilskuddsmottaker stå som eier eller fester av tomten.

Studentboligene og omsorgsboligene/sykehjemmet må være lokalisert på samme tomt, men må ikke være i samme bygg. Studentene skal fungere som miljøarbeidere, og drifter av sykehjemmet/omsorgsboligene velger ut studentene og står ansvarlig for å organisere arbeidet og husleieforholdet til studentene.

**Studentene**

Aktuelle studenter studerer ved universitet, høyskole eller fagskole.

**Omsorgsboligene/sykehjemmet**

Beboerne i omsorgsboligene/sykehjemmet som studentene skal være miljøarbeidere for, skal være eldre som av fysiske og/eller psykiske årsaker har behov for bistand. Dette kan også være eldre med demensdiagnose. De skal ha vedtak om heldøgns helse- og omsorgstjenester.

Kommunen kan samtidig søke Husbanken om investeringstilskudd hvis det er aktuelt å etablere eller rehabilitere sykehjemsplasser/omsorgsboliger på tomten.

**Utbetaling av tilskuddet**

Tilskuddet utbetales i tre trinn, med en utbetaling på 20, 60 og 20 %. Trinn 1 er når boligene er ferdig prosjektert, trinn 2 er ved byggestart, og i trinn 3 er ved ferdigstillelse. Søknad om utbetaling sendes til Husbanken på et eget søknadsskjema. Her vil det fremgå hva som må dokumenteres i hvert trinn.

Sentral dokumentasjon ved utbetaling i de tre trinnene:

* Trinn 1: kostnadsoverslag med endelige tegninger, endelig utformet avtale-mal med studenter
* Trinn 2: entreprisekontrakt, nytt kostnadsoverslag
* Trinn 3: revidert prosjektregnskap, ferdigattest/brukstillatelse, oversikt over faktisk leiepris, FDV-plan og kopi av urådighetserklæring

**Søknadsfrist:** 1. desember 2021.

**Søknaden om tilskudd sendes til Husbanken**

Søknaden med vedlegg sendes elektronisk i brevs form til Husbankens postmottak,  post@husbanken.no. Søknadsskjemaet ligger her.

Kunnskapsdepartementet treffer den endelige beslutningen om fordeling av tilsagnene. Husbanken har ansvaret for å forvalte ordningen, og det omfatter veiledning, godkjenning og utbetaling av tilskuddet.

Departementet vil i vurderingen av søknadene legge vekt på følgende forhold:

* Det er ønskelig at prøveordningen både omfatter et sentralt beliggende prosjekt og et prosjekt i distriktene.
* hvor langt prosjektene er kommet og muligheten for å sette i gang med bygging raskt